Document ID: /roh_data/filtered/fineweb-2-filterrobots_roh.jsonl.gz/64107

- La Confederaziun vul reducir ils daners da promoziun dals Jenics e dals Sinti, perquai ch'ils daners disponibels èn vegnids retratgs fin ussa mo per part.
- Per chattar parcadis per viagiants svizzers èn ils chantuns e las vischnancas dumandadas. La Confederaziun sustegna cun daners.
La Confederaziun vul scursanir subsidis per pievels viagiants. I giaja per daners cun ils quals ils chantuns e las vischnancas duajan stgaffir fermadas per Sinti e Jenics. Quai scriva l’Uffizi federal da cultura. La raschun saja ch’ils chantuns e las vischnancas hajan fin uss be retratg ina part dals daners previs. I saja numnadamain difficil da chattar lieus adattads e savens dettia resistenza, ha ditg David Vitali da l’uffizi envers SRF.
Critica davart ils plans da reducziun
La Fundaziun Avegnir per Viagiants Svizzers crititgescha ils plans da la Confederaziun. Il basegn d’agir saja grond en quest connex e da scursanir subsidis saja cuntraproductiv.
La Confederaziun, ils chantuns e las vischnancas stauschian vi ed ennà la responsabladad in a l’auter. Els na fetschian vinavant, uschia che la Confederaziun possia scursanir quai. Nagin reageschia sin il fatg, ch'in grond problem cun las plazzas da fermada e da transit n'è en sasez betg schlià. Quai di Christoph Wiedmer da la Societad per pievels periclitads ad SRF.